דיאמנטה (איטליה)

דיַאמָנְטֶה (באיטלקית: Diamante ו-Diamàndë בשפה המקומית קלברזית) היא עיירה בדרום מערב איטליה, על חופי הים הטירני. מספר תושבי העיירה נאמד ב-4,947, בתאריך 1 בינואר 2026. מספר התושבים במקום יציב למדי מאז שנות ה-80 של המאה ה-20. לדיאמנטה הוענק בשנת 2021 דגל כחול בתוכנית הדגל הכחול הבין-לאומית, על איכות חופיה, ומאז היא כלולה ברשימה ברצף, נכון לשנת 2025. מקור השם קיימת אי בהירות ביחס למקור השם דיאמנטה. משמעות המילה דיאמנטה באיטלקית היא יהלום. המילה הגיעה לאיטלקית מלטינית, מ-diamantem או diamas, שמקורם כפי הנראה ביוונית עתיקה, במובן של החומר הקשה ביותר, בלתי שביר וכדומה. לא ידוע מדוע נבחר שם זה לעיירה, וגם לא המועד המדויק בו הוא ניתן, אך קיימות מספר סברות. לפי סברה אחת, הנהר העובר במקום נקרא בעת העתיקה דיאמנטה, והעיירה נקראה על שמו. אחרים חושבים שהשם ניתן בעקבות שורת ביצורים קשיחים שהוקמו באזור. אגדה מספרת על עורב שהגיע לעיירה ומצא יהלום גדול בנחל, וכך ניתן השם לעיירה. אחרים מצדיקים את השם תרבותית, כיוון שהעיירה מכונה "פנינת קלבריה", "התכשיט של קלבריה" ושמות דומים, השאולים מעולם התכשיטים אליו שייך גם יהלום. בעת העתיקה המקום לא נקרא בשם זה, אלא צ'רילה (Cerillae), וגם במאה ה-21 יש רובע בדיאמנטה הנקרא (Cirella). היסטוריה בעת העתיקה דיאמנטה לא הייתה קיימת. היה קיים הכפר צ'רילה (Cerillae), שהוזכר בכתביו של פליניוס הזקן אשר כתב, שאנשיה השתתפו בקרב קאנאי (Canne) נגד קרתגו. שם הכפר שונה לצ'ירלה (Cirella) עם השנים. הכפר היה חלק מההתיישבות של יוון הגדולה, וכך גם האי צ'ירלה מול החוף. צ'ירלה של המאה ה-21 היא רובע בעיירה דיאמנטה. אחרי התקופה היוונית, הגיע לאזור השלטון של רומא העתיקה. ראשיתה הממשית של העיירה סביב שנת 1500, כאשר הנסיך סנסוורינו (Sanseverino, כפי הנראה ברנרדינו סנסוורינו) הורה על בניית ביצורים במקום, נגד מתקפות של שודדים סרצנים. הביטחון היחסי שהביצורים העניקו, איפשר את התפתחותה של האוכלוסייה מסביב. ב-1576 האזור שוב הותקף על ידי 6 אוניות טורקיות. עם עלייתו לשלטון באזור, טיבריו קארפה (Tiberio Carafa-גם הוא ממשפחת סנסוורינו) הורה על הרחבת הביצורים. העיירה שגשגה הודות למעגן הסירות שלה וענף הדיג, וכן הודות לגידול ושיווק לימונים ואתרוגים. ב-1783 אירעה סדרת רעידות אדמה חזקות בקלבריה, שפגעה גם בדיאמנטה, בעקבות רעידת האדמה הגיעו גם מחלות ומגפות שונות שדיללו את האוכלוייה. ב-1861 האזור הפך לחלק מממלכת איטליה, בתהליך איחוד איטליה, תחת המלך ויטוריו אמנואלה השני. במלחמת העולם השנייה העיירה לא הופצצה ולא נפגעה. במחצית השנייה של המאה ה-20 החלו תיירים להגיע לעיירה. גאוגרפיה ואקלים גאוגרפיה דיאמנטה נמצאת בחלק המערבי של דרום איטליה, במחוז קלבריה, בנפת קוזנצה. העיירה בנויה על חוף הים הטירני (חלק מהים התיכון), בחלק הדרומי של מפרץ פוליקסטרו (Golfo di Policastro), על רצועת חוף הקרויה "ריביירה דל צ'דרי" (Riviera dei Cedri). קילומטרים אחדים צפונה ממנה זורם נהר לאו (Fiume Lao), ובדרום העיירה נחל קורווינו (Corvino). מזרחית לעיירה משתרע פארק לאומי גדול "פארקו נציונאלה דל פולינו" (parco nazionale del pollino), ובו פסגות הרים בגובה של קרוב ל-2,000 מטרים. שכנות קרובות של דיאמנטה הן בואונוויצ'ינו (Buonvicino), סנטה מריה דל צ'דרו (Santa Maria del Cedro), גריסוליה (Grisolia) מאיירה (Maierà) ו-ג'ארדינו (Giardino). המרחק עד עיר הנפה קוזנצה מסתכם בכ-75 ק"מ, ולבירת המחוז קטנזארו כ-138 ק"מ. לנאפולי העיר הגדולה בדרום איטליה מרחק הנסיעה הוא כ-248 ק"מ. גובהה של דיאמנטה מעל פני הים עומד על 22 מטרים (72 רגל). אקלים בדיאמנטה שורר אקלים ים-תיכוני. עונת הקיץ חמה ולחה, ובתקופת החורף קר, אך לא קר מאוד או קפוא. החודשים הקרים ביותר הם ינואר ופברואר עם 9–13 מעלות צלזיוס בממוצע, והחודש החם ביותר הוא אוגוסט, במהלכו משרעת הטמפרטורות נע בין 24 ל-30 מעלות. העננות במקום נמוכה מ-50% במשך כל חודש השנה, ובחודשי הקיץ השמיים בהירים כמעט לגמרי. הרוחות באזור מתונות, מהירות הרוח בממוצע שנתי מגיעה ל-11.35 קמ"ש. בשנה ממוצעת יורד גשם בעיירה במשך 77.8 ימים, וכמות הגשם הממוצעת עומדת על 667.6 מ"מ. מיקומה של דיאמנטה דרומי, ולכן לא נמצאו נתונים אודות שלג היורד במקום. טבלת אקלים אתרים ונושאי עניין בעיר ציורי קיר: על חזיתות בנייניי העיירה מצוירים כ-200 ציורי קיר גדולים (murales), מספר ציורי הקיר עולה עם השנים. בשנת 1981 הציע האמן נינו ראזטי מ-מילאנו (Nino Razetti) לראש עיריית דיאמנטה להשתמש בציורי קיר לקישוט העיירה, ולמשיכת תיירים. ראש העירייה נענה, והוזמנו 80 אמנים ידועים מאיטליה, וממדינות אחרות באירופה. תוצאת המבצע הייתה, כ-150 ציורי קיר שהעיירה מתברכת בהם, והם מהווים חלק בלתי נפרד מתרבות המקום. חלק מהציורים נופיים, אחרים בנושאי ים דיג, דת, גיבורי על ונושאים מגוונים אחרים, לרבות נושאים פוליטיים ומחאה פוליטית, ולעיתים לציורים מצורפים טקסטים של להסבר והרחבה. חופי הים: לעיירה כ-8 ק"מ של חופי ים, חלקם גם חופי רחצה. החופים זוכים החל משנת 2021 בכל שנה ברצף, בהכרה כחופי "דגל כחול" (Bandiera Blu), המעידים על איכות המים, ניקיון, טיב השירותים למתרחצים ומדדים אחרים, בהם חייבים לעמוד על-מנת לקבל את ההכרה והדגל הכחול. חוף הים של דיאמנטה משתייך לקבוצת חופים באזור העיירה, הנקראת "ריביירה דיי צ'דרי" (Riviera dei Cedri). טיילת הים: לדיאמנטה טיילת מרוצפת לאורך חופי הים. הטיילת רחבה, מוצלת בחלקה ולאורכה פזורים ספסלים, מסעדות, בתי קפה, גלידריות וחנויות. אחדים מקטעי הטיילת מוגבהים מגובה קו המים. צ'ירלה: צ'ירלה היא החלק העתיק ביותר בדיאמנטה. במאה ה-9 התושבים נטשו את החוף, ובנו חלק מבוצר במרחק מה מהים. החלק המבוצר ננטש סופית בתקופת נפוליאון, אחרי שהופגז. במאה ה-21 נותרו חלקים חרבים מהביצורים, ממבני הציבור והחומות. החלק החדש של צ'ירלה קיים ופעיל, וצ'ירלה צורפה מנהלתית לשטחה של דיאמנטה ב-1876. האי צ'ירלה בולט בתוך הים, מול חופי רובע צ'ירלה. האי צ'ירלה: במרחק שיט קצר מול חופי רובע צ'ירלה נמצא האי צ'רלה, ועליו שרידי מגדל שמירה והגנה, שנבנה בסוף המאה ה-15, וראשית המאה ה-16. מחוץ לעיר הפארק הלאומי פולינו: שטח הפארק הלאומי (Parco Nazionale del Pollino) קרוב לדיאמנטה, אך הכניסה אליו רחוקה למעלה מ-10 ק"מ מהעיירה. הפארק משתרע על פני כ-1,960 קמ"ר. הפארק ביחד עם פארקים אחרים באירופה, הוכרז על ידי אונסק"ו כאתר מורשת עולמית, בתחום של "יערות חוף". סמל הפארק הוא אורן בוסני (pino loricato/pino bosniaco). בשטח הפארק כלולים 56 יישובים, מוזיאון אקולוגי, צמחייה מגוונת, חיות בר רבות, ומתקיימות במסגרתו פעילויות ספורטיביות, קבוצתיות ומשפחתיות ויש גם מסלולי הליכה. פארק הרפתקאות לאו: פארק הרפתקאות "לָאו֗" (Parco Avventura Lao) נמצא כ-20 ק"מ צפונית לעיירה, על גדות נהר לאו. הפארק מיועד לילדים ולמבוגרים, וכולל מסלולי הליכה מותאמים ברמות קושי שונות, פעילויות הקשורות בעצים הגדלים בשטחו, דוגמת טיפוס על חבלים ורשתות, הליכה על קורות, גלישה באומגה, ופעילויות נוספות. הפארק נוסד בשנת1987, שטחו 52 קמ"ר, ומצויים בתחומיו כמה כפרים קטנים. אירועים ופעילויות פסטיבל פלפלים חריפים: פלפלים חריפים הם חלק מהווי העיר, לרבות פסלים ופסלונים של פלפל חריף ברחובות, ותצוגות רחוב של אשכולות גדולים ורבים המציגים ייבוש פלפלים חריפים. הפסטיבל (Peperoncino Festival) מתקיים בדיאמנטה מדי חודש ספטמבר, בכל שנה מאז 1992, במשך 4–5 ימים רצופים. הפסטיבל כולל תצוגה ומכירה של מזון ומוצרי מזון המבוססים על פלפלים חריפים, תערוכות תצלומים, ועידות, הצגות קברט וסאטירה, ליצנים, מוזיקה ומופעים. פסטיבל הסרטים הקצרים: משנת 2016 והלאה מתקיים בעיירה בכל שנה, פסטיבל הסרטים הקצרים הים תיכוני (Il Mediterraneo Festival Corto). הפסטיבל נערך בחודש יולי, במשך חמישה ימים רצופים, בהם מציגים סרטים קצרים מובילים, וחבר שופטים בוחר את הסרטים הזוכים. התחרות מתקיימת לפי קטגוריות שונות (דוקומנטרי, עלילתי, הומור, פעולה, דרמה, אימה וכו'). למעט חריגים, הפסטיבל כולל סרטים באורך של עד 20 דקות בלבד. כוסיות יין תחת שמים זרועי כוכבים: אירוע של שתיית יין ומשקאות חריפים המתקיים בשעות הערב, ברחובות וכיכרות רובע צ'ירלה (באיטלקית:Calici Sotto le Stelle). הפסטיבל נועד במקור לקדם שיווק של יין מקומי, בשם "איל קיאַרֵלו֗ די צ'ירלה" (Il Chiarello di Cirella). תרבות ואומנות מוזיאון פלפלים חריפים: המוזיאון נמצא במאיירה (Maierà), עיירה שכנה במרחק של פחות מ-10 ק"מ. זהו מוזיאון קטן ובו עשרה חדרי תצוגה, הכוללים פוסטרים, סאטירה, אביזרים דוגמת מיכלים לריסוס תרסיס פלפל חריף, קרמיקה מצוירת, חדר קאמה סוטרה, תערוכת תמונות, פינת שוקולד ופלפל צ'ילי ועוד. מוזיאון האתרוגים: המוזיאון (Museo del Cedro) נמצא בעיירה סנטה מריה דל צֵ'דְרו֗ (Santa Maria del Cedro), במרחק של כ-10 ק"מ מדיאמנטה. במוזיאון מוצגים תהליכי גידול של אתרוגים ולימונים, קטיף, המחשת שימושים דוגמת שימוש ביהדות בחג הסוכות, הכנת משקאות, ריבות וכיוצא בהם מוצרי לוואי אחרים. המוזיאון פועל במבנה עתיק מהמאה ה-15, ובין מבקריו נמנים גם יהודים הבאים בהקשרים דתיים ומסרתיים של האתרוגים. אתר הסרטה: בדיאמנטה הוסרטו קטעים של מספר סרטים איטלקיים, שלא זכו לפרסום עולמי. אחד הסרטים שהוסרטו בעיירה הוא "לנצח/לתמיד" (Per sempre), בהשתתפות ג'אנקרלו ג'אניני, בבימויו של אלסנדרו די רובילנט (Alessandro Di Robilant). ציורי קיר: על חזיתות קירות בתי העיירה מצוירים כ-200 ציורי קיר (מורלים), של אמנים מאיטליה ומאירופה. כלכלה כלכלת דיאמנטה נסמכת על ענפים מסורתיים, ובעיקר על תיירות כמנוע צמיחה מרכזי של העיירה. במקרה של דיאמנטה, גם ענפים ותיקים דוגמת גידול ושיווק פלפלים חריפים, הפכו למוקד משיכה תיירותי בפסטיבל הפלפלים החריפים, המתקיים במשך כמה ימים רצופים בשנה. התיירות נסמכת על שמונה קילומטרים של חופי ים בעיירה, שחלקים מהם הם גם חופי רחצה מוסדרים. התיירות נשענת גם על ההשתייכות לרצועת החוף "ריביירה דל צ'דרה" האזורית, ועל אטרקציות תיירותיות מקומיות כמו 200 ציורי הקיר הידועים של העיירה, על קיום פסטיבלים, על פארק הרפתקאות קרוב בטבע, ופארק לאומי שהוכר על אונסק"ו כאתר מורשת עולמית. ענף נוסף בחקלאות המקומית הוא גידול ושיווק לימונים ואתרוגים. אתרוגים מהעיירה נקראים "אתרוגי קלבריה", והם משוווקים בעיקר לארצות הברית, לישראל וקהילות יהודיות באירופה. לקראת חג הסוכות מגיעות מזה שנים רבות משלחות של רבנים להשגיח על קטיף האתרוגים ולרכוש אותם. התיירות משפיעה על הענפים הראשיים כמו מלונאות והסעדה, וגם על ענפים נלווים רבים נוספים דוגמת השכרת דירות לטווח קצר, חופי ים, ספורט ימי ושיט, שיווק מזכרות, טיולים באזור, מוזיאון פלפלים חריפים, וענפי שירות ושיווק אחרים. יהדות לא ידוע על קיום בעבר של קהילה יהודית בדיאמנטה. ההקשר והקשר של המקום עם יהדות מתבטא בגידול ושיווק אתרוגים לחג סוכות. האתרוגים מיוצאים לקהילות באירופה, לארצות הברית, ולישראל. גם חסידי חב"ד קונים אתרוגי קלבריה ודיאמנטה באופן מסורתי מזה דורות. מאכלים ותבשילים נדוג'ה די ספילינגה-Nduja di Spilinga, הוא רוטב אופייני בקלבריה ומקובל בדיאמנטה. במקורו הוא מהעיירה ספילינגה. הרוטב מיועד למאכלי בשר חזיר ובשרים אחרים, ומתבל פעמים רבות גם מאכלי פסטה שונים. לרוטב יש גרסה חריפה מאוד, עם פלפלי צ'ילי הגדלים בשפע באזור. מאכל פופולרי אחר הוא אוכל רחוב, לחמניות עם נקניקיות מתובלות לעיתים עם פלפל חריף צ'ילי מקומי, תפוחי אדמה ומיונז. המאכל הפופולרי ביותר בעיירה, הוא פלפל הצ'ילי החריף עצמו. אשכולות צ'ילי גדולים תלויים ברחובות ובחנויות רבות במקום. נעשה שימוש בצ'ילי בכל סוגי המאכלים, לרבות בריבות. מאכל נפוץ נוסף הוא בקלה בנוסח קלבריה (Baccalà alla calabrese). המתכון כולל בצל מטוגן, שמן וזיתים, תפוחי אדמה, דג בקלה, עגבניות שרי, וכנהוג בקלבריה ובדיאמנטה גם פלפל צ'ילי חריף. תחבורה כבישים: כביש SS18 חוצה את העיירה וממשיך צפונה וגם דרומה. כביש SP11 יוצא מצפון דיאמנטה לכיוון מזרח, ומדרום העיירה כביש 614 יוצא גם הוא מזרחה. מרחק הנסיעה בכבישים מקומיים ואזוריים אל הכביש המהיר הקרוב E45/A2, עומד על כ-70 ק"מ. אוטובוסים: קיים קו אוטובוס מעיר הנפה קוזנצה לדיאמנטה. הקו עובר בערים נוספות לאורך חוף הים הטירני. רכבת: תחנת הרכבת של העיירה נקראת "בונוויצ'ינו" (Diamante-Buonvicino). הרכבת עוברת ברוב ישובי חוף הים הטירני, ואפשר להגיע באמצעותה לשאר חלקי איטליה. תעופה: נמלי תעופה בין-לאומיים משמעותיים במרחק סביר של פחות מ-200 ק"מ מדיאמנטה הם: נמל התעופה למציה טרמה (SUF), ונמל התעופה בארי-פאלזה (BRI). שיט/הפלגה: קיים מעגן סירות בדיאמנטה, אך אין מעגן מעבורות ואין שירות מעבורות ישיר לעיירה. ספורט אופניים, ג'ירו ד'איטליה: בשנים (1982-ג'ירו 65, 2005 ג'ירו 88, ובשנת 2022-ג'ירו 105) הגיעה מרוץ האופניים ג'ירו ד'איטליה לדיאמנטה, בסוף קטעי של מרוץ באורך של 226, 210 ו-205 ק"מ (בהתאמה לסדר השנים). ערים תאומות ערים תאומות של דיאמנטה: רומניה נוסקורה, רומניה הונגריה דושנוק, הונגריה איטליה סולמונה, איטליה איטליה סטריאנו די לוקאניה, איטליה איטליה מורמאנו, איטליה איטליה פוטנצה, איטליה איטליה סנטה סופיה ד'אפירו, איטליה, תאומת תרבות ומסורת. איטליה רוקה די פאפא, איטליה, ברית ידידות ואומנות. גלריה ראו גם אורגוסולו סקלאה טרופאה קישורים חיצוניים אתר האינטרנט הרשמי של דיאמנטה Diamante, Calabria, Italia | אורך=11:23, סרטון בערוץ "Calabria Italia", באתר יוטיוב הערות שוליים